Ododo me 9: Nua Opayo Yeya
NUA onongo tye ki dako ki lutino adek. Nying awobene obedo Cem, Kam ki Yafeci. Awobe-ni ducu onongo gitye ki dako acel acel. Pi meno onongo tye jo aboro i ot pa Nua.
Lubanga oweko Nua otimo gin mo mapat tutwal. Owacce ni opa yeya madit. Yeya man onongo lac calo meli, ento onongo nen calo bok madit mabor. Lubanga owacce ni: ‘Pok iye kabedo adek, ma piny ki me aryone ki ma malone, ci ipok kicika iye.’ Kicika magi onongo obibedo pi Nua ki jo me ode, lee kacel ki cam ma mitte pi gin ducu.
Lubanga bene owaco ki Nua ni omwon yeya maber ma pii pe twero donyo iye. Lubanga owaco ni: ‘Abicoro pii aluka madwong, wek otyek wi lobo ducu. Dano ducu ma pe tye i yeya gubito woko.’
Nua ki awobene guwinyo Jehovah ci gucako payo yeya. Ento jo mukene-ni gunyero megi anyera. Gumedde ki rac kitgi. Ngat mo pe ma oye i kare ma Nua owacigi gin ma Lubanga obitimo.
Payo yeya-ni otero kare malac pien onongo dit tutwal. I nge mwaka mapol, olo twal kityeko. Lubanga dong owacci Nua ote lee i yeya. Lubanga owaco ni lee mogo kikel ki aryo aryo macalo kit kwagi tye, co ki mon. Ento kit kwa lee mukene-ni, Lubanga owaco ki Nua ni kikelgi ki abiro abiro. Lubanga bene owaco ki Nua ni okel kwa winyo mapatpat-gu ducu. Nua otimo kit macalo Lubanga owaco.
Lacen, Nua ki jo ode bene gudonyo i yeya. Ci Lubanga oloro doggola woko. Ki i yeya, Nua ki jo ode gukuro. Keti in bene onongo i tye kwedgi i yeya, kun wutye ka kuro. Pii aluka mono obibedo tye ada kit ma Lubanga owaco-ni?
Acakki 6:9-22; 7:1-9.
Peny
- Dano adi ma gubedo luot pa Nua, dok lutino co-ne adek-ki onongo nyingi anga?
- Ngo ma Lubanga openyo Nua me timo-ne ma dok pat tutwal, dok pingo?
- Ma Nua otito pi kop me payo yeya bot jirani-ne, gin gudok iye nining?
- Lubanga owaco ki Nua ni otim ngo ki lee?
- Ma dong Lubanga oloro doggola me yeya woko, ngo ma Nua ki luode gutimo?
Peny mukene
- Kwan Acakki 6:9-22.
Ngo ma oweko Nua obedo lawor Lubanga acel me ada ma pire tek? (Acak. 6:9, 22)
Jehovah winyo nining pi tim gero, dok man omyero ogud galo wangwa ma wayero nining? (Acak. 6:11, 12; Jab. 11:5)
Watwero poro Nua nining ka wanongo tira ma a ki bot dul pa Jehovah? (Acak. 6:22; 1 Jon 5:3)
- Kwan Acakki 7:1-9.
Kit ma Jehovah oneno kwede Nua ma onongo tye ki roc calo ngat ma kite atir-ni cuko cwinywa nining i kare ni? (Acak. 7:1; Car. 10:16; Ic. 26:7)
ewe_Latn hat_Latn luo_Latn luo_Latn luo_Latn luo_Latn kmb_Latn dik_Latn hat_Latn luo_Latn luo_Latn luo_Latn kmb_Latn luo_Latn kin_Latn twi_Latn twi_Latn luo_Latn mri_Latn twi_Latn luo_Latn